KIRJALLINEN KYSYMYS P-0057/00 esittäjä(t): Brian Simpson (PSE) komissiolle. Öljytankkeri Erikan aiheuttama tuho.



Virallinen lehti nro 303 E , 24/10/2000 s. 0136 - 0137



KIRJALLINEN KYSYMYS P-0057/00 esittäjä(t): Brian Simpson (PSE) komissiolle (18. tammikuuta 2000) Aihe: Öljytankkeri Erikan aiheuttama tuho Öljytankkeri Erika katkesi 12. joulukuuta 1999 kahtia Ranskan rannikon lähellä 70 km Finistèrestä etelään. Katkeamisen johdosta mereen vuoti öljyä, mikä aiheutti Ranskalle yhden pahimmista ekologisista tuhoista, joita Euroopassa on koskaan ollut. Samankaltaisten onnettomuuksien esimerkiksi Amoco Cadiz vuonna 1978, Braer vuonna 1993 ja Sea Empress vuonna 1996 johdosta merikuljetuksista on säädetty MARPOLin yleissopimuksessa ja EU:ssa. Kaikki nämä onnettomuudet ja niiden aiheuttamat tuhot olisi voitu välttää. Valitettavasti nämä tapaukset osoittavat, että öljyn merikuljetuksia ei valvota tarpeeksi tiukasti, jotta tuhoilta voitaisiin välttyä. Mihin toimiin komissio aikoo ryhtyä öljytankkeri Erikan aiheuttaman tuhon johdosta, jotta voidaan varmistaa merikuljetusten turvallisuus ja estää niiden välittömät vaikutukset ympäristöön? Loyola de Palacion komission puolesta antama vastaus (23. helmikuuta 2000) Komissio kehottaa parlamentin jäsentä tutustumaan lausumaan, jonka se antoi tammikuussa parlamentin täysistunnon aikana merenkulun turvallisuutta ja ympäristövaikutuksia koskevista toimenpiteistä, jotka Erikan haaksirikko on osoittanut tarpeellisiksi. Komissio päätti laatia öljysäiliöalusten turvallisuudesta tiedonannon, joka ilmentäisi yhteisön voimakasta reaktiota siihen vaaraan, että tällaiset alukset aiheuttavat suurta pilaantumista Euroopan rannikoilla. Tiedonannossa on tarkoitus keskittyä ensisijaisiin toimenpiteisiin, kuten mahdollisesti alikuntoisten alusten tarkastusten tiukentamiseen yhteisön satamissa. Komissio aikoo ehdottaa toimenpiteitä, joilla vahvistetaan voimassa olevia direktiivejä, jotka koskevat luokituslaitoksia ja satamavaltioiden suorittamaa valvontaa. Se aikoo tutkia, voidaanko yksirunkoisten säiliöalusten käytöstäpoistoa nopeuttaa ja onko kaksoisrungolla varustettujen säilöalusten nopeaa käyttöönottoa mahdollista edistää rahoituskannustimilla. Lisäksi on tarpeellista selvittää, millä toimenpiteillä voidaan lisätä öljykuljetuksiin osallistuvien vastuullisuutta. Tässä asiassa on ennen kaikkea pyrittävä tekemään vapaaehtoisia sopimuksia rahdin omistajien kanssa ja parantamaan siten nykyistä kansainvälistä järjestelmää, jolla korvataan satunnaispäästöjen aiheuttamasta merkittävästä pilaantumisesta johtuvia vahinkoja. Erikan haaksirikon jälkeen komissio toteutti useita toimenpiteitä, joilla pyrittiin rajoittamaan onnettomuuden välittömiä ympäristövaikutuksia. Se tuki avunantoa ja nimesi varhaisessa vaiheessa korkean tason virkailijan toimimaan itse paikalla operaation ranskalaisen johdon ja avustavien ulkomaisten alusten välisenä yhteyshenkilönä. Ranskan pyynnöstä, jonka komissio välitti viipymättä eteenpäin, Ranskalle toimitettiin välittömästi 26 kilometriä öljypuomeja sekä lintujen pesemiseen tarvittavia laitteita. Vapaaehtoisjärjestöt auttoivat ennen kaikkea huolehtimalla öljyn tahraamista linnuista. Yhteisön öljyvahinkojen torjuntatyöryhmän asiantuntijat auttoivat pyynnöstä Ranskan viranomaisia arvioimaan eurooppalaisten yksityisyritysten tekemiä palveluntarjouksia. Lisäksi työryhmä huolehti siitä, että joukko jäsenvaltioista lähetettyjä tarkkailijoita sai mahdollisuuden käydä pilaantuneella alueella, seurata vastatoimia ja oppia siten Ranskan kokemuksista. Komissio on yhteydessä Ranskan ympäristöministeriöön ja harkitsee parhaillaan ministeriön kanssa mahdollisuutta tukea öljyvahingon ympäristövaikutuksia koskevaa perusteellista tutkimusta. Tutkimuksessa on tarkoitus arvioida pilaantumisen ja käytettyjen puhdistusmenetelmien vaikutuksia. Sen tulokset ovat erittäin tärkeitä kaikille niille, jotka ovat tekemisissä merta pilaavien satunnaispäästöjen kanssa. Komissio harkitsee tutkimuksen tukemista 300 000 eurolla.